ai4bharat/Pralekha huggingface dataset:
பிரதமர் அலுவலகம்
உத்தராகண்ட் மாநில அமைச்சர் திரு சந்தன் ராம் தாசின் மறைவிற்கு பிரதமர் இரங்கல்
உத்தராகண்ட் மாநில அமைச்சர் திரு சந்தன் ராம் தாசின் மறைவிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துக் கொண்டுள்ளார்.
ட்விட்டர் பதிவில் அவர் தெரிவித்திருப்பதாவது:
“உத்தராகண்ட் மாநில அமைச்சர் திரு சந்தன் ராம் தாஸ் அவர்களின் மறைவை அறிந்து மிகவும் வேதனை அடைந்தேன். உத்தராகண்ட் மாநில வளர்ச்சிக்காக குறிப்பிடத்தக்க பங்களிப்பை அவர் வழங்கியதோடு, விடாமுயற்சியுடன் மக்களுக்கு சேவையாற்றினார். அன்னாரது குடும்பத்தினருக்கும், ஆதரவாளர்களுக்கும் இரங்கல்கள். ஓம் சாந்தி.”
ரெயில்வே அமைச்சகம்
மைசூரு - புரட்சித் தலைவர் டாக்டர் எம்ஜிஆர் சென்னை சென்ட்ரல் வந்தே பாரத் எக்ஸ்பிரஸ் & காசி பாரத் கௌரவ் ரயில்களை பிரதமர் கொடியசைத்து துவக்கி வைத்தார்
மைசூரு மற்றும் புரட்சித் தலைவர் டாக்டர் எம்ஜிஆர் சென்னை சென்ட்ரல் இடையேயான வந்தே பாரத் எக்ஸ்பிரஸ் ரயிலை இன்று கேஎஸ்ஆர் பெங்களூரு ரயில் நிலையத்தில் பிரதமர் திரு நரேந்திர மோடி கொடியசைத்து தொடங்கி வைத்தார். இது நாட்டில் தொடங்கப்பட்ட ஐந்தாவது வந்தே பாரத் எக்ஸ்பிரஸ் என்பதுடன் தென்னிந்தியாவின் முதல் வந்தே பாரத் ரயிலாகும். பெங்களூரு கேஎஸ்ஆர் ரயில் நிலையத்தில் பாரத் கௌரவ் காசி தர்ஷன் ரயிலையும் பிரதமர் இன்று கொடியசைத்து தொடங்கி வைத்தார்.
'மேக் இன் இந்தியா' வெற்றிக்கு ஒரு சிறந்த உதாரணமாக, இந்திய ரயில்வே இந்தியாவின் முதல் உள்நாட்டு அதிவேக ரயில்- வந்தே பாரத் எக்ஸ்பிரஸை அறிமுகப்படுத்தியது, இது கான்பூர்- அலகாபாத்-வாரணாசி வழித்தடத்தில் பிரதமரால் பிப்ரவரி 15, 2019 அன்று புது தில்லியில் கொடியசைத்து துவக்கி வைக்கப்பட்டது. மேலும், வந்தே பாரத் எக்ஸ்பிரஸ் ரயில்கள் புது தில்லி- மாதா வைஷ்ணோ தேவி கத்ரா, காந்திநகர் - அகமதாபாத் - மும்பை சென்ட்ரல், மற்றும் ஆம்ப் ஆண்டௌரா - புது தில்லி வழித்தடங்களில் தொடங்கப்பட்டுள்ளன.
இந்த புதிய ரயில், தொழில்துறை மையமான சென்னைக்கும், தொழில்நுட்ப-மென்பொருள்-தொடக்க மையமான பெங்களூரு மற்றும் உலகப் புகழ்பெற்ற சுற்றுலா நகரமான மைசூருவுக்கும் இடையிலான இணைப்பை மேம்படுத்தும். மைசூரு - பெங்களூரு - சென்னையில் பயணம் செய்யும் வழக்கமான பயணிகள் தவிர, மென்பொருள் மற்றும் வணிக வல்லுநர்கள், தொழில்நுட்ப வல்லுநர்கள், சுற்றுலாப் பயணிகள், மாணவர்கள் இதனால் பயனடைவார்கள். இது விமான சேவை போன்ற வசதியை வழங்குவதுடன் ரயிலில் புதுமையான பயண அனுபவத்தை வழங்கும்.
மைசூரு- சென்னை வந்தே பாரத் எக்ஸ்பிரஸ் நேரம்
சென்னையிலிருந்து காலை 5.50-க்கு புறப்படும் ரயில், காட்பாடி ரயில் நிலையத்தை காலை 7.21-க்கு சென்றடையும். அங்கிருந்து 7.25-க்கு புறப்பட்டு, பெங்களூரு நகரத்தை காலை 10.20 மணிக்கு சென்றடையும். அங்கிருந்து 10.25க்கு புறப்பட்டு, மைசூருவை மதியம் 12.20 மணிக்கு அடையும்.
மறுமார்க்கத்தில், மைசூருவிலிருந்து பகல் 1.05 மணிக்கு புறப்பட்டு, சென்னையை இரவு 7.30 மணிக்கு வந்தடையும். இந்த ரயில் பெங்களூருவை 2.55 க்கும், காட்பாடியை மாலை 5.36க்கும் வந்தடையும். இந்த ரயில் பெங்களூரு ரயில் நிலையத்தில் 5 நிமிடங்களும், காட்பாடி நிலையத்தில் 4 நிமிடங்களும் நிற்கும்.
எம்ஜிஆர் சென்னை சென்ட்ரல் நிலையத்திலிருந்து மைசூருக்கான இருக்கை ரூ.1200. உயர்வகுப்பு கட்டணம் ரூ.2295. மைசூருவில் இருந்து எம்ஜிஆர் சென்னை சென்ட்ரல் நிலையத்திற்கு சாதாரண கட்டணம் ரூ. 1365 .உயர் வகுப்பு கட்டணம் ரூ. 2485.
வந்தே பாரத் எக்ஸ்பிரஸ் ரயில்களில் சலுகை கட்டணங்களோ, குழந்தை கட்டணமோ அனுமதிக்கப்படாது. வயது வந்தோருக்கான முழு கட்டண டிக்கெட்டுகள் மட்டுமே வழங்கப்படும். முன்பதிவு செய்தல், ரத்து செய்தல், பணத்தைத் திரும்பப் பெறுதல் போன்றவற்றுக்கான பிற விதிமுறைகள் மற்றும் நிபந்தனைகள் சதாப்தி ரயில்களின்படி இருக்கும்.
பிரதமர் அலுவலகம்
புத்த பூர்ணிமாவை முன்னிட்டு காணொலி காட்சி மூலம் சர்வதேச வேசக் கொண்டாட்டத்தில் பிரதமர் கலந்து கொள்கிறார். இந்த நிகழ்ச்சியில் பிரதமர் மோடி, சிறப்புரை ஆற்றுகிறார்.
நாளை மே 7ம் தேதி நடைபெறும் புத்த பூர்ணிமா நிகழ்ச்சியில் பிரதமர் திரு.நரேந்திர மோடி பங்கேற்கிறார்.
உலகளாவிய புத்த மதத்தினரின் அமைப்பான சர்வதேச புத்த மதத்தினர் கூட்டமைப்புடன்  மத்திய கலாச்சாரத்துறை அமைச்சகம் இணைந்து, காணொலி காட்சி மூலமான பிரார்த்தனை நிகழ்ச்சிக்கு ஏற்பாடு செய்துள்ளது. இதில் உலகத்தின் பல்வேறு பகுதிகளைச் சேர்ந்த அனைத்து புத்த மதத் தலைவர்களும் கலந்து கொள்கின்றனர்.
பிரதமர் திரு.நரேந்திர மோடி, இந்த நிகழ்ச்சியில் நாளை காலை சிறப்புரை ஆற்றுகிறார்.
உலக அளவில் தற்போது கோவிட்-19 தொற்று பரவலால் ஏற்பட்டுள்ள தாக்கத்தினால் புத்த பூர்ணிமா, காணொலி காட்சி மூலமாக விசாக தினம் கொண்டாடப்படுகிறது.
கோவிட்-19 தொற்று முதல்நிலை போர்வீரர்களையும், இதில் பலியானவர்களையும் கவுரவிக்கும் வகையில் இந்நிகழ்ச்சிக்கு ஏற்பாடு செய்யப்பட்டுள்ளது.
நேபாளத்தில் உள்ள லும்பினி புனித தோட்டம், மஹாபோதி கோயில், இந்தியாவில் உள்ள புத்தகயா, முல்கந்தா குடி விகாரா, சாரநாத், பரிநிர்வாணா ஸ்தூபா, குஷிநகர் ஆகியவற்றில் இருந்து பிரார்த்தனைகளும், இலங்கையின் வரலாற்று சிறப்புமிக்க அனுராதாபுரம் ஸ்தூபா வளாகத்தில் உள்ள ருவண்வெலி மகா செயா மற்றும் நேபாளத்தில் உள்ள பவுத்தநாத் சுவாவாம்பு, நமோ ஸ்தூபாவில் இருந்து பிரித் உச்சாடனங்களும் ஒளிபரப்பாகும்.
மத்திய கலாச்சாரத்துறை மற்றும் சுற்றுலாத்துறை அமைச்சர் திரு.பிரகலாத் சிங் படேல் மற்றும் மத்திய இளைஞர் விவகாரம் மற்றும் விளையாட்டுத்துறை இணையமைச்சர் திரு.கிரண் ரிஜிஜூவும் இந்த நிகழ்ச்சியில் பங்கேற்க உள்ளனர்.
புத்த பூர்ணிமா நாளான வேசக், ததகதா கவுதம புத்தமரின் பிறந்த நாளாகவும், அறிவொளி தரும் நாளாகவும், மகா பரிநிர்வாணா நாள் என மூன்று நிகழ்ச்சிகளின் ஆசிர்வதிக்கப்பட்ட நாளாக உள்ளது.
(
பிரதமர் அலுவலகம்
அபுதாபி பட்டத்து இளவரசர் மேன்மைமிகு ஷேக் முகமது பின் சயெத் அல் நஹ்யனுடன் பிரதமர் தொலைபேசியில் உரையாடினார்
அபுதாபி பட்டத்து இளவரசரும் ஐக்கிய அரபு அமீரக ராணுவப் படைகளின் துணை தலைமை தளபதியுமான மேன்மைமிகு ஷேக் முகமது பின் சயெத் அல் நஹ்யனுடன் பிரதமர் திரு நரேந்திர மோடி தொலைபேசியில் உரையாடினார்.
பிராந்தியத்தில் கொவிட் பெருந்தொற்றின் பாதிப்பு குறித்து விவாதித்த இரு தலைவர்களும், சுகாதார நெருக்கடியின் போதும் இந்தியா மற்றும் ஐக்கிய அரபு அமீரகத்துக்கிடையேயான ஒத்துழைப்பு இடைவிடாது தொடர்ந்தது குறித்து திருப்தி தெரிவித்தனர்.
கொவிட்டுக்கு பிந்தைய உலகத்தில் இந்தியா மற்றும் ஐக்கிய அரபு அமீரகத்துக்கிடையேயான ஒத்துழைப்பையும், நெருங்கிய தொடர்புகளையும் தொடர இருவரும் ஒப்புக்கொண்டனர். இது தொடர்பாக, வர்த்தகம் மற்றும் முதலீடு தொடர்புகளை மேலும் விரிவுப்படுத்துவதற்கான வாய்ப்புகள் குறித்தும் அவர்கள் ஆலோசித்தனர்.
ஐக்கிய அரபு அமீரகத்தில் வசிக்கும் இந்திய சமுதாயத்தின் நலனில் எப்போதும் தனிப்பட்ட கவனத்தையும் அக்கறையையும் செலுத்தி வரும் அபுதாபி பட்டத்து இளவரசருக்கு தமது சிறப்பான பாராட்டுதல்களை பிரதமர் தெரிவித்தார்.
கொவிட் நெருக்கடியை விரைவில் வெற்றி கொள்ளலாம் என்று நம்பிக்கை தெரிவித்த இரு தலைவர்களும், விரைவில் நேரில் சந்தித்து கொள்வதற்கான ஆர்வத்தையும் வெளிப்படுத்தினார்கள்.
நிதி அமைச்சகம்
மாநிலங்களுக்கு ஜிஎஸ்டி இழப்பீடாக ரூ.36,400 கோடியை விடுவித்தது மத்திய அரசு
சட்டப்பேரவையுடன் கூடிய மாநிலங்கள்/யூனியன் பிரதேசங்களுக்கு டிசம்பர் 2019 முதல் பிப்ரவரி 2020 வரையான காலத்துக்கு சரக்கு மற்றும் சேவை வரி இழப்பீடாக ரூ.36,400 கோடியை மத்திய அரசு இன்று விடுவித்துள்ளது. கோவிட்-19 தொற்று பரவும் நிலையில், மாநில அரசுகளின் நிதிஆதாரங்கள் கடுமையாக பாதிக்கப்பட்டுள்ளதால், செலவுகளை மாநில அரசுகள் சமாளிப்பதற்காக இந்த நடவடிக்கை எடுக்கப்பட்டுள்ளது.
சட்டப்பேரவையுடன் கூடிய மாநிலங்கள்/யூனியன் பிரதேசங்களுக்கு 2019-ஆம் ஆண்டில் ஏப்ரல் முதல் நவம்பர் வரையான காலத்துக்கு சரக்கு மற்றும் சேவை வரி இழப்பீடாக ரூ.1,15,096 கோடியை மத்திய அரசு ஏற்கனவே விடுவித்துள்ளது.
(Visitor Counter : 152
உள்துறை அமைச்சகம்
பயங்கரவாதம் மற்றும் அமைப்பு ரீதியான குற்றங்களை எதிர்த்துப் போராட ஒத்துழைப்புக்கான இந்திய ரஷ்ய ஒப்பந்தம் கையொப்பமிட அமைச்சரவை ஒப்புதல்
அனைத்து விதமான பயங்கரவாதம் மற்றும் அமைப்பு ரீதியான் குற்றச்செயல்களை எதிர்த்துப் போராட இந்தியா ரஷ்யா இடையே ஒத்துழைப்புக்கான ஒப்பந்தத்தில் கையொப்பமிட பிரதமர் நரேந்திர மோடி தலைமையில் நடந்த மத்திய அமைச்சரவை ஒப்புதல் அளித்துள்ளது.
2017 நவம்பர் 27-29 வரை உள்துறை அமைச்சர் தலைமையிலான குழுவின் எதிர்வரும் ரஷ்ய பயணத்தின் போது இந்த ஒப்பந்தம் கையெழுத்தாகிறது.
பின்னணி:
பரஸ்பர விருப்பம் கொண்ட விவகாரங்களில் சர்வதேச அளவில் இந்தியா ரஷ்யா இடையிலான ஒத்துழைப்புக்கு நீண்ட வரலாறு உள்ளது. உலகம் முழுவதும் பயங்கரவாதம் மற்றும் அமைப்பு ரீதியான குற்றங்கள் அதிகரித்து வரும் நிலையில் அனைத்து விதமான பயங்கரவாதத்துக்கு எதிராக நாடுகள் இணைந்து செயல்படுவது அவசியமாகிறது. கடந்த 1993 அக்டோபர் செய்து கொண்ட ஒப்பந்தத்திற்கு பதில் செய்துகொள்ளப்பட உள்ள இந்த ஒப்பந்தம் பாதுகாப்பில் உருவாகியுள்ள பயன்களை ஒருங்கிணைப்பதில் ஒரு நடவடிக்கையாகும் என்பதுடன் புதிய மற்றும் உருவாகிவரும் ஆபத்துகள் மற்றும் அச்சுறுத்தல்களை இணைந்து போராட உதவும். இந்த ஒப்பந்தம் இந்தியா மற்றும் ரஷ்யா இடையே உள்ள உறவை உறுதிப்படுத்தி தகவல்கள் பரிமாற்றம், பகிர்வு, நிபுணத்துவம் ஆகியவை பயங்கரவாதத்தை நசுக்கவும், இந்தப் பிராந்தியத்தில் பாதுகாப்பை விரிவுபடுத்தவும் உதவும்.
பிரதமர் அலுவலகம்
புதுதில்லியில் நடைபெற்ற எக்கனாமிக் டைம்ஸ் உலகளாவிய வர்த்தக உச்சிமாநாடு 2023 நிகழ்ச்சியில் பிரதமர் ஆற்றிய உரையின் தமிழாக்கம்
டைம்ஸ் குழுமத்தின் திரு சமீர் ஜெயின் மற்றும் திரு வினீத் ஜெயின் அவர்களே, உச்சிமாநாட்டில் கலந்து கொண்டுள்ள பிரமுகர்களே, தொழில்துறை நண்பர்களே, தலைமை நிர்வாக அதிகாரிகளே, கல்வியாளர்களே, ஊடக நண்பர்களே, தாய்மார்களே, அன்பர்களே!
இதற்கு முன் இந்த மாநாட்டில் கடந்த 2020-ஆம் ஆண்டு நான் கலந்து கொண்டேன். இந்த மூன்றாண்டு காலங்களில் உலகம் மிகப் பெரிய மாற்றத்தை சந்தித்துள்ளது. இந்த காலகட்டத்தில் கொரோனா, போர், இயற்கை பேரழிவு என பல்வேறு சவால்கள் உலகை புரட்டிப் போட்டாலும், இந்தியாவும் அதன் மக்களும் இதுவரை இல்லாத வலிமையை வெளிப்படுத்தினார்கள். பேரிடர்களை வாய்ப்புகளாக எவ்வாறு மாற்றுவது என்பதை உலகிற்கு இந்தியா தெளிவாக உணர்த்தியுள்ளது.
ஒரு சிலர் வறுமையை ஒழிப்பது பற்றி பேசுவார்கள். உண்மையிலேயே இதற்கு முன்பு ஏழைகள் நாட்டிற்கு பாரமாகவே கருதப்பட்டு வந்தனர். மாறாக எங்களது ஆட்சிக் காலத்தில் ஏழைகளுக்கு அதிகாரமளிப்பதில் கவனம் செலுத்தப்பட்டது. இதன் காரணமாக தங்களது முழு திறனையும் வெளிப்படுத்தி நாட்டின் வேகமான வளர்ச்சிக்கு அவர்கள் பங்களிக்கக்கூடும். இதற்கு சிறந்த உதாரணம் நேரடி பலன் பரிவர்த்தனை முன்முயற்சி. பல்வேறு நலத்திட்டங்களில் இந்த முறையின் கீழ் 28 லட்சம் கோடி ரூபாயை அரசு வெற்றிகரமாக பரிமாற்றம் செய்துள்ளது.
நண்பர்களே,
அனைத்து இந்தியர்களுக்கும் கழிவறை வசதி வழங்கப்படும் போது மட்டுமே நாடு வளர்ச்சியின் புதிய உயரத்திற்கு செல்லும் என்று நேரு அவர்கள் ஒருமுறை கூறினார். 2014 ஆம் ஆண்டில் நாங்கள் ஆட்சிக்கு வந்த போது கிராமப்புற பகுதிகளில் துப்புரவு வசதி 40%க்கும் குறைவாகவே இருந்தது. குறுகிய காலத்தில் 10 கோடி கழிவறைகளை நாங்கள் கட்டி தந்ததோடு தூய்மை இந்தியா திட்டத்தையும் தொடங்கி வைத்தோம். இன்று இந்த எண்ணிக்கை நாடு முழுவதும் 100சதவீதத்தை எட்டியுள்ளது. அதேபோல வறுமையும், சாலை, குடிநீர், பள்ளி, மின்சாரம், மருத்துவம், கல்வி மற்றும் வேலைவாய்ப்பு போன்ற வசதிகள் இல்லாமலும் இருந்த மாவட்டங்களை நாங்கள் தேர்வு செய்து, அவற்றை முன்னேற விரும்பும் மாவட்டங்களாக அறிவித்து அங்கு நிலைமையை மாற்றி அமைக்க கடுமையாக போராடி வருகிறோம்.
ஒரு பூமி, ஒரு குடும்பம், ஒரு எதிர்காலம் என்ற ஜி20 அமைப்பிற்கு இந்தியா வழங்கியுள்ள கருப்பொருள் உலகின் பல்வேறு சவால்களுக்கு தீர்வைக் கொண்டுள்ளது. அனைவரின் ஒத்துழைப்போடு இந்தியா தனது இலக்குகளை விரைவாக அடையும். இந்தியாவின் வளர்ச்சி பயணத்தில் இயன்றவரை அனைவரும் பங்கு கொள்ளுமாறு அழைப்பு விடுக்கிறேன். அவ்வாறு நீங்கள் இணையும் போது உங்களது வளர்ச்சிக்கு இந்தியா உறுதி அளிக்கும். அதுதான் இன்றைய இந்தியாவின் வலிமை. உங்கள் அனைவருக்கும் மிக்க நன்றி.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
குடியரசுத் துணைத் தலைவர் செயலகம்
இலவசத் திட்டங்கள் குறித்து விரிவான விவாதம் நடத்த குடியரசுத் துணைத்தலைவர் வலியுறுத்தல்
அரிய வளங்களை சமச்சீராகவும், பயனுள்ள வகையிலும் பயன்படுத்துவது குறித்து ஆரயுமாறு பொதுக் கணக்கு குழுவிற்கு வேண்டுகோள்
தணிக்கை என்ற அச்சம் வாயிலாக நிதி கொலைகளை பொதுக்கணக்கு குழு தடுப்பதாக திரு வெங்கையா நாயுடு தெரிவித்துள்ளார்
நாடாளுமன்றம் ஆண்டுக்கு 100 அமர்வுகளாவது நடைபெற திரு நாயுடு யோசனை
தலைவர்கள், ஒழுக்கம், நேரக் கட்டுப்பாடு மற்றும் நெறிமுறைகளால் வழிநடத்தப்பட வேண்டும்
வளங்களின் இருப்பு மற்றும் அவற்றை சிறந்த முறையில் பயன்படுத்துவது, வளரும் பொருளாதாரத்தை, வளர்ந்த நாடுகளிலிருந்து வேறுபடுத்தும் என்று தெரிவித்துள்ள குடியரசு துணைத்தலைவரும், மாநிலங்களவைத் தலைவருமான திரு.எம்.வெங்கையா நாயுடு, நாட்டில் தட்டுப்பாடாக உள்ள வளங்களை மிகவும் சிக்கனமாகவும் பயனுள்ள வகையிலும் பயன்படுத்தப்படுவதை உறுதிசெய்ய, இலவசத் திட்டங்கள் குறித்து விரிவான விவாதம் நடத்தப்பட வேண்டும் என வலியுறுத்தியுள்ளார். அரசாங்கங்களின் நலத்திட்ட கடமை என்ற பெயரில் இலவசங்களுக்கு செலவிடுவதை, வளர்ச்சிப்பணிகளின் தேவைக்கு பொருந்தும்படி செய்வதுடன், இதுகுறித்து விரிவான பொது விவாதம் நடத்துவது குறித்து ஆராயுமாறு, நாடாளுமன்ற பொதுக் கணக்குக் குழுவை அவர் கேட்டுக் கொண்டுள்ளார்.
புதுதில்லியில் இன்று, நாடாளுமன்ற பொதுக் கணக்குக் குழுவின் 100-வது ஆண்டு விழா நிகழ்ச்சியில் பேசிய திரு.நாயுடு, குறிப்பிட்ட சமூக-பொருளாதார தாக்கங்களை ஏற்படுத்துவதற்காக நாடாளுமன்றத்தால் ஒதுக்கப்படும் நிதியின் ஒவ்வொரு ரூபாயும், ஆக்கப்பூர்வமான, நம்பிக்கையான மற்றும் சிக்கனமாக பயன்படுத்தப்படுவதை உறுதி செய்ய வேண்டும் என்றார். மிகவும் பழமையானதும், நாடாளுமன்றத்தின் அனைத்துக் குழுக்களுக்கும் தாய் போன்றதுமான பொதுக்கணக்கு குழுவிற்கு, நாட்டின் வளங்கள் திறம்பட பயன்படுத்தப்படுவதை உறுதி செய்யும் பொறுப்பு உள்ளது என்றும் அவர் கூறினார்.
இலவசத் திட்டங்களுக்கான செலவினம் அதிகரித்து வருவதை சுட்டிக்காட்டிய திரு.நாயுடு; “பல்வேறு அரசுகளும் தெளிவான காரணங்களுக்காக இலவசங்கள் வழங்குவதை, தற்போது நாம் பார்த்து வருகிறோம். தேவைப்படும் மக்களுக்கு நலத்திட்டங்கள் மற்றும் சமூகப் பாதுகாப்பு கிடைப்பதை அரசாங்கங்கள் உறுதி செய்யும் வேளையில், நலத்திட்டங்கள் மற்றும் வளர்ச்சியின் நோக்கங்கள் பொருத்தமானதாக அமைய வேண்டும். செலவினங்கள கவனமாக கையாண்டால் தான், குறுகிய கால மற்றும் நீண்டகால வளர்ச்சியின் நோக்கங்கள் சம கவனத்தைப் பெறும். எனவே, சமூக-பொருளாதார நோக்கங்களுக்காக நாட்டின் வளங்கள் திறம்பட பயன்படுத்தப்படுகிறதா என்பதை நாடாளுமன்ற பொது கணக்குக் குழு ஆராய வேண்டும். இந்த இரண்டு நோக்கங்களையும் சமநிலைப்படுத்துவது குறித்து விரிவாக பரிசீலிப்பது குறித்து இக்குழு ஆராய வேண்டும்” என்றும் என்றும் கேட்டுக் கொண்டார்.
நாட்டில் பற்றாக்குறையாக உள்ள வளங்கள், வீணடிக்கப்படுவதற்கான வாய்ப்புகள் பற்றிக் குறிப்பிட்ட திரு.நாயுடு, அரசால் ஒதுக்கப்படும் ஒரு ரூபாயில், 16காசுகள் மட்டுமே மக்களைச் சென்றடைகிறது என, 35 ஆண்டுகளுக்கு முன்பே அப்போதைய பிரதமர் திரு.ராஜீவ்காந்தி கூறியதையும் நினைவுகூர்ந்ததுடன், இதுகுறித்து புதிதாக ஆராய வேண்டியதன் அவசியத்தையும் வலியுறுத்தினார்.
மேலும் விவரங்களுக்கு, ஆங்கில செய்திக் குறிப்பைக் காணவும். https://pib.gov.in/PressReleasePage.aspx?PRID=1778007
(Visitor Counter : 187
சிறுபான்மையினர் நலன் அமைச்சகம்
2023 ஹஜ் பயணத்திற்குச் செல்லும் நிர்வாக மற்றும் மருத்துவ பிரதிநிதிகளுக்கு பயிற்சி
2023 ஹஜ் பயணத்தில் சவுதி அரேபியாவில் ஹாஜிகளுக்கு சேவை செய்ய தேர்ந்தெடுக்கப்பட்ட நிர்வாக மற்றும் மருத்துவப் பிரிவினருக்கு மத்திய சிறுபான்மையினர் நல அமைச்சகம் ஏற்பாடு செய்த பயிற்சியை மத்திய சிறுபான்மையினர் நலத்துறை அமைச்சர் ஸ்மிருதி ஜூபின் இரானி இன்று தொடங்கி வைத்தார். இந்தப் பயிற்சியானது புதுதில்லியில் லோதி சாலை பகுதியில் உள்ள ஸ்கோப் வளாக மையத்தில் ஏற்பாடு செய்யப்பட்டது.
மத்திய அரசு இந்த ஆண்டு எடுத்த சில முக்கிய முயற்சிகள் பின்வருமாறு:
இந்திய மற்றும் சவுதி அரேபியா இடையேயான இருதரப்பு ஒப்பந்தத்தின்படி இந்த ஆண்டு பதிவு செய்த ஹாஜிகளின் மொத்த எண்ணிக்கை 1.75 லட்சம்.
வாளிகள், படுக்கை விரிப்புகள், பெட்டிகள் போன்றவற்றை கட்டாயமாக வாங்குவதால் ஏற்படும் தேவையற்ற செலவுகளை நீக்கி, ஹஜ் தொகுப்பில் செலவுக் குறைப்பு நடவடிக்கைகளுக்கு அரசு சிறப்பு கவனம் செலுத்தியுள்ளது.
மாற்றுத்திறனாளிகள் மற்றும் முதியோருக்கான ஹஜ் கொள்கையில் சிறப்பு ஏற்பாடுகள்
தனியாக வரும் பெண்களை அனுமதிப்பதன் மூலம் பெண்களுக்கு அதிகாரமளித்தல்- அதிக எண்ணிக்கையிலான விண்ணப்பங்கள் பெறப்பட்டுள்ளன .
பிரதிநிதிகள் தேர்வு:
339 மருத்துவ வல்லுநர்கள் , 129 நிர்வாகப் பணியாளர்கள் உட்பட மொத்தம் 468 பிரதிநிதிகள் தேர்வு செய்யப்பட்டுள்ளனர்.
468 பிரதிநிதிகளில் 129 பேர் பெண்கள் ஆவர்.
முதன்முறையாக, மருத்துவப் பிரதிநிதிகளைத் தேர்ந்தெடுப்பதில் சுகாதார அமைச்சகம் ஈடுபட்டுள்ளது.
ஒவ்வொரு மாநிலத்திலிருந்தும் வரும் பயணிகளின் நலனைக் கவனிப்பதற்காக அந்தந்த மாநிலத்தைச் சேர்ந்த ஒருங்கிணைப்பாளர்கள் நியமிக்கப்பட்டுள்ளனர்.
முதல் முறையாக விண்ணப்பிப்பவர்களுக்கு முன்னுரிமை அளிக்கப்பட்டுள்ளது.
நிதி அமைச்சகம்
கடந்த மாதத்தின் ஜி.எஸ்.டி. வருவாயான ரூ. 94,016 கோடியைவிட அதிகமாக 2018 ஜூன் மாதம் வசூலிக்கப்பட்ட மொத்த வருவாய் ரூ.95,610 கோடி
கடந்த நிதியாண்டில் மாதாந்திர சராசரி ஜி.எஸ்.டி. வசூல் ரூ.89,885 கோடி
2018 ஜூன் மாதத்திற்கான ஜி.எஸ்.டி. வருவாய் வசூல்
2018 ஜூன் மாதத்தில் ஜி.எஸ்.டி. மூலம் வசூலிக்கப்பட்ட ஒட்டு மொத்த வருவாய் ரூ.95,610 கோடி. இதில் மத்திய ஜி.எஸ்.டி. ரூ.15,968 கோடி, மாநில ஜி.எஸ்.டி. ரூ.22,021 கோடி ஒருங்கிணைந்த ஜி.எஸ்.டி. ரூ. 49,498 கோடி,  செஸ் வரி ரூ.8,122 கோடி  2018 ஜூன் மாதம் முடிய, தாக்கல் செய்யப்பட்ட மே மாதத்திற்கான ஜி.எஸ்.டி.ஆர் 3 பி, கணக்கு விவர எண்ணிக்கை 64.69 லட்சமாகும்.
2018 ஜூன் மாதத்தில் மேற்கொள்ளப்பட்ட தீர்வுக்கு பின்னர் மத்திய அரசு, மாநில அரசுகள் ஈட்டிய மொத்த வருவாய் சி.ஜி.எஸ்.டி.க்கு, ரூ.31,645 கோடி, எஸ்.ஜி.எஸ்.டி.க்கு ரூ.36,683 கோடி.
கடந்த மாத வருவாயான ரூ.94,016 கோடியுடன் ஒப்பிடுகையில், நடப்பு மாத வருவாய் வசூல் ரூ.95,610 கோடியாகும். மேலும், கடந்த நிதியாண்டின் சராசரி மாதாந்திர ஜி.எஸ்.டி. வசூலான ரூ.89,885 கோடிக்கு மாறாக, ஜூன் மாதத்தில் மொத்த வருவாய் வசூல் ரூ.95,610 கோடியாகும்.
2018 ஜூன் மாதத்தில், மத்திய அரசுக்கும், மாநிலங்களுக்கும் இடையே ரூ,50,000 கோடிக்கு தற்காலிக கூடுதல் தீர்வு மேற்கொள்ளப்பட்டுள்ளது. 2018 பிப்ரவரி மாதத்தில் மேற்கொள்ளப்பட்ட ரூ.35,000 கோடிக்கு கூடுதலாக இந்த தற்காலிக தீர்வு மேற்கொள்ளப்பட்டுள்ளது.
=============
(Visitor Counter : 107
சுகாதாரம் மற்றும் குடும்ப நலத்துறை அமைச்சகம்
தேசிய தன்னார்வ ரத்த தான தினத்தை முன்னிட்டு தன்னார்வ ரத்த தான முகாமிற்கு சுகாதார அமைச்சகம் ஏற்பாடு செய்தது
தேசிய தன்னார்வ ரத்த தான தினத்தையொட்டி, தன்னார்வ ரத்த தான முகாமை சுகாதார சேவைகள் தலைமை இயக்குநர் டாக்டர் சுனில் குமாருடன் இணைந்து மத்திய சுகாதார செயலாளர் திரு ராஜேஷ் பூஷன், நிர்மான் பவனில் இன்று தொடங்கி வைத்தார்.
மத்திய சுகாதாரம் மற்றும் குடும்ப நல அமைச்சகத்தின் கீழ் சுகாதார சேவைகள் தலைமை இயக்குநரகம் மூலம் நிர்மாண் பவனில் ஏற்பாடு செய்யப்பட்ட ரத்த தான முகாமை தொடர்ந்து, அது தொடர்பான தொழில்நுட்ப கருத்தரங்கு நடைபெற்றது.
ரத்த தானம் குறித்த விழிப்புணர்வை ஏற்படுத்தவும், தன்னார்வ ரத்த தானத்தை ஊக்குவிக்கவும் ஒவ்வொரு ஆண்டும் அக்டோபர் 1-ம் தேதி தேசிய தன்னார்வ ரத்த தான தினம் கொண்டாடப்படுகிறது.
இதை குறிப்பதற்காக பல்வேறு அரசு மற்றும் அரசு சாரா நிறுவனங்கள் நாடு முழுவதும் ரத்த தான முகாம்கள் மற்றும் பிற விழிப்புணர்வு நடவடிக்கைகளை ஏற்பாடு செய்கின்றன. இந்த வருட ரத்த தான நாளின் கருப்பொருள் "ரத்தத்தை கொடுங்கள் மற்றும் உலகை இயங்க வையுங்கள்" என்பதாகும்.
அனைவரும் பெருமளவில் முன்வந்து ஒரு உன்னதமான நோக்கத்திற்காக ரத்த தானம் செய்ய வேண்டும் என்றும், அவர்களது நண்பர்கள், உறவினர்கள் மற்றும் சக ஊழியர்களை ஊக்கப்படுத்த வேண்டும் என்றும் மத்திய சுகாதார செயலாளர் வேண்டுகோள் விடுத்தார். பிரதிபலன் எதுவும் எதிர்பாராத ரத்த தானத்தின் முக்கியத்துவத்தை அவர் வலியுறுத்தினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1760064
நிதி அமைச்சகம்
சரக்கு மற்றும் சேவை வரி மேல்முறையீட்டுத் தீர்ப்பாயத்தின் தேசிய அமர்வை  உருவாக்க அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவை சரக்கு மற்றும் சேவை வரி மேல்முறையீட்டுத் தீர்ப்பாயத்தின் தேசிய அமர்வை  உருவாக்க ஒப்புதல் அளித்துள்ளது.
மேல்முறையீட்டுத் தீர்ப்பாயத்தின் தேசிய பெஞ்ச் புதுதில்லியில் அமைக்கப்படும். இதற்கு அதன் தலைவர் தலைமை தாங்குவார். மத்திய அரசிலிருந்து ஒரு தொழில்நுட்ப உறுப்பினரும், மாநில அரசிலிருந்து ஒரு தொழில்நுட்ப உறுப்பினரும் இதில் இடம்பெற்றிருப்பார்கள்.
இதனை உருவாக்க தொடரா  செலவினம் ரூ.92.50 லட்சமாக இருக்கும். தொடர் செலவினம் ஆண்டுக்கு ரூ.6.86 கோடியாக இருக்கும்.
பிரதமர் அலுவலகம்
சிபிஎஸ்இ 10-ம் வகுப்பு தேர்வில் வெற்றி பெற்ற மாணவர்களுக்கு பிரதமர் வாழ்த்து
சிபிஎஸ்இ 10-ம் வகுப்பு தேர்வு முடிவுகள் வெளியாகி உள்ள நிலையில், தேர்வில் வெற்றி பெற்ற மாணவர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“சிபிஎஸ்இ 10ம் வகுப்பு தேர்வில் வெற்றி பெற்ற அனைவரையும் நான் வாழ்த்துகிறேன். பயனுள்ள கல்விப் பயணத்தில் முன்னேற அவர்களுக்கு வாழ்த்து தெரிவிக்கிறேன். வரும் காலங்களில் இந்த இளைஞர்கள் வெற்றியின் புதிய உச்சங்களை எட்டுவார்கள் என நான் நிச்சயமாக நம்புகிறேன்”
-------
(
பாதுகாப்பு அமைச்சகம்
உத்தராகண்டில் ராணுவ வீரர்கள் மற்றும் இந்திய-திபெத் எல்லைக்காவல் படையினருடன் பாதுகாப்பு அமைச்சர் விஜயதசமி கொண்டாடினார்
உத்தராகண்டின் அவுலியில் ராணுவ வீரர்கள் மற்றும் இந்திய- திபெத் எல்லைக் காவல் படையினருடன் பாதுகாப்பு அமைச்சர் திரு ராஜ் நாத் சிங் இன்று விஜயதசமி கொண்டாடினார். தமது பயணத்தின் போது ஆயுத பூஜை செய்த பாதுகாப்பு அமைச்சர், நாட்டின் பாதுகாப்பு மற்றும் பொருளாதார முன்னேற்றத்தை உறுதி செய்வதில் ராணுவம் மற்றும் துணை ராணுவப் படைகளின் பங்களிப்பைப் பாராட்டினார்.
ராணுவ வீரர்களிடையே உரையாற்றிய திரு ராஜ் நாத் சிங் சீருடைப் பணியில் உள்ள ஆண்கள் மற்றும் பெண்களுடன் கலந்துரையாடுவது எப்போதுமே ஊக்கமளிக்கும் சக்தியாக இருக்கிறது என்றார். நமது ராணுவ வீரர்களின் திறமைகளில் ஒட்டுமொத்த தேசமும் பெருமிதமும் நம்பிக்கையும் கொண்டுள்ளது என்பதை வலியுறுத்திய அவர், நாட்டைப் பாதுகாப்பதில் அவர்களின் பங்களிப்பை பாராட்டினார். வெளியே இருந்து வரும் அச்சுறுத்தல்களிலிருந்து தேசத்தைப் பாதுகாப்பதில் நமது படைகளின் பங்களிப்பை பாதுகாப்பு அமைச்சர் பாராட்டினார். பாதுகாப்பான சூழ்நிலையால் பொருளாதார வளர்ச்சியை இந்தியா தொடர முடிகிறது என்றும் பிரதமர் நரேந்திர மோடி தலைமையின் கீழ் முன்னேற்றத்தின் புதிய உச்சங்களை அடைய முடிகிறது என்றும் அவர் கூறினார்.
கல்வான் சம்பவத்தில் நமது ராணுவ வீரர்களின் இணையற்ற துணிச்சலையும் தைரியத்தையும் பாதுகாப்பு அமைச்சர் பாராட்டினார். கொள்கை அடிப்படையில் உலகம் ஒரு குடும்பம் என்பதில் இந்தியா நம்பிக்கை கொள்கிறது ஆனால் வெளியே இருந்து தீங்கிழைக்கப்பட்டால் அதற்கு தக்க பதிலடி கொடுக்கிறது என்றும் அவர் கூறினார். இத்தகைய துணிச்சல் காரணமாகவே இந்தியாவின் வளர்ச்சியை உலகம் அங்கீகரிக்கிறது என்றும் சர்வதேச முக்கியத்துவம் வாய்ந்த அனைத்துப் பிரச்சனைகளிலும் முக்கிய முடிவெடுப்பதில் ஒன்றாக இந்தியா உருவாகி உள்ளது என்றும் அவர் மேலும் கூறினார். சர்வதேச அரங்கில் மதிப்புடன் இந்தியாவின் கருத்து கவனிக்கப்படுகிறது என்று அவர் தெரிவித்தார்.
ஆயுத பூஜையின் முக்கியத்துவம் பற்றி பேசிய திரு ராஜ் நாத் சிங் அனைத்து விஷயங்களிலும் ஒற்றுமையை வலியுறுத்தும் இந்திய கலாச்சாரத்தின் பாரம்பரியங்கள் மற்றும் தனித்துவங்களை எடுத்துரைத்தார். நமது வாழ்க்கைக்கு துணையாக இருக்கும் அனைத்தையும், உயிர்வாழ்வன மற்றும் ஆயுதங்கள் உள்ளிட்ட
உயிர் வாழாதன ஆகியவற்றின் பங்களிப்பை நமக்கு அவர்கள் கற்றுத் தந்திருக்கிறார்கள். இவைதான் நம்மைக் காப்பதற்கு உதவி செய்கின்றன என்று அவர் கூறினார்.
விஜயதசமியை ஆர்வத்துடன் கொண்டாடிய ராணுவ வீரர்களுடன் பின்னர் கலந்துரையாடிய பாதுகாப்பு அமைச்சர் அந்த விழாவிலும் கலந்து கொண்டார். இந்த நிகழ்ச்சியின் போது தேச பக்தி பாடல்களையும் ராணுவ வீரர்கள் பாடினர். ராணுவத் தலைமைத் தளபதி ஜெனரல் மனோஜ் பாண்டே உள்ளிட்ட அதிகாரிகளும் ராணுவ வீரர்களும் இந்த நிகழ்ச்சியில் கலந்து கொண்டனர்.
ஆயுஷ்
ஆயுஷ் 64: லேசான மற்றும் மிதமான கொவிட்-19 தொற்று நோயாளிகளுக்கான சிறந்த நிவாரணி
பெருந்தொற்றின் இரண்டாவது அலையால் பெரும் பாதிப்பு ஏற்பட்டுள்ள இந்தச் சூழலில், லேசான மற்றும் மிதமான கொவிட்-19 தொற்று கண்டறியப்பட்டுள்ள நோயாளிகளுக்கு ஆயுஷ்-64, ஓர் வரப்பிரசாதமாக அமைந்துள்ளது.
ஆயுஷ் அமைச்சகத்தின் ஆயுர்வேத அறிவியல் ஆராய்ச்சிக்கான மத்தியக் குழு, பல்வேறு மூலிகைகளிலிருந்து தயாரித்த ஆயுஷ்-64 என்ற மருந்து, அறிகுறிகள் அல்லாத, லேசான மற்றும் மிதமான கொவிட்-19 தொற்று ஏற்பட்டுள்ளவர்களுக்கான சிகிச்சையில் நல்ல பலன் அளிப்பதாக நாட்டின் பிரபல ஆராய்ச்சி நிறுவனங்களின் அறிவியலாளர்கள் தெரிவித்துள்ளனர்.
லேசானது முதல் மிதமானது வரையிலான தொற்று உள்ள நோயாளிகளுக்கு ஆயுஷ் 64 மருந்தை வழங்கி அதன் பாதுகாப்பு மற்றும் தரத்தை உறுதி செய்ய, பலதரப்பட்ட மருத்துவ சோதனைகளை, ஆயுஷ் அமைச்சகம்- அறிவியல் மற்றும் தொழில் ஆராய்ச்சி மன்றம்  ஆகியவை அண்மையில் வெற்றிகரமாக நிறைவு செய்தன.
இந்திய மருத்துவ ஆராய்ச்சி கவுன்சிலின் கொவிட்- 19 மேலாண்மைக்கான தேசிய பணிக் குழு, ஆயுர்வேதம் மற்றும் யோகாவின் அடிப்படையில் தேசிய மருத்துவ மேலாண்மை நெறிமுறைகளுள் இந்த மருந்தை பரிந்துரைத்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1714815
சிறப்பு சேவைகள் மற்றும் கட்டுரைகள்
பீடி, சினிமா, சுண்ணாம்புக்கல் & டோலோ மைட் சுரங்க தொழிலில் பணிபுரியும் ஊழியர்களின் குழந்தைகளுக்கான கல்வி உதவித்தொகை அதிகரிப்பு
2022-2023 கல்வியாண்டில் மெட்ரிக்குலேஷன் பள்ளிக்கல்வி பயிலவுள்ள பீடி, சினிமா, சுண்ணாம்புக்கல் மற்றும் டோலோ மைட் சுரங்கத் தொழிலில் பணிபுரியும் ஊழியர்களின் குழந்தைகளுக்கான கல்வி உதவித்தொகை வீதம் திருத்தி அமைத்து, மத்திய தொழிலாளர் மற்றும் வேலை வாய்ப்புத்துறை அமைச்சகம் அறிவிக்கை வெளியிட்டுள்ளது. அதன்படி ஒன்று முதல் நான்காம் வகுப்பு வரை பயிலும் மாணவர்களுக்கு உடை மற்றும் புத்தகச் செலவுக்காக ரூ.1,000-யும், ஐந்து முதல் எட்டாம் வகுப்பு வரை பயிலும் மாணவர்களுக்கு ரூ.1,500-யும், ஒன்பது மற்றும் பத்தாம் வகுப்பு மாணவர்களுக்கு ரூ.2,000-யும், பதினொன்று மற்றும் பன்னிரெண்டாம் வகுப்பு மாணவர்களுக்கு ரூ.3,000-யும் உதவித்தொகை வழங்கப்படவுள்ளது. அதேப்போல் ஐடிஐ, பாலிடெக்னிக், பட்டப்படிப்பு மாணவர்களுக்கு ரூ.6,000-யும் அளிக்கப்படவுள்ளது. பொறியியல், மருத்துவம், எம்பிஏ மாணவர்களுக்கு ரூ.25,000-யும் கல்வி உதவித்தொகை வழங்கப்படும் என்று அறிவிக்கப்பட்டுள்ளது.
நடப்பு கல்வி ஆண்டில் தேர்ச்சி பெற்றவர்கள் கல்வி உதவித்தொகை பெறுவதற்கு விண்ணப்பிக்கலாம் என்றும் தெரிவிக்கப்பட்டுள்ளது.
இத்தகவலை தமிழ்நாடு மற்றும் புதுச்சேரியின் தொழிலாளர் மற்றும் தொழிலாளர் ஆணையர் அருண்குமார் வெளியிட்டுள்ளார்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.30 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.30 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 19.12 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1821914